KOMISIJOS REGLAMENTAS (ES) Nr. 32/2010
2010 m. sausio 14 d.
kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas [Jihočeská Zlatá Niva (SGN)]
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2006 m. kovo 20 d. Tarybos reglamentą (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (1), ypač į jo 7 straipsnio 5 dalies trečią ir ketvirtą pastraipas,
kadangi:
(1)
Remiantis Reglamento (EB) Nr. 510/2006 6 straipsnio 2 dalimi ir 17 straipsnio 2 dalimi, Čekijos paraiška įregistruoti pavadinimą „Jihočeská Zlatá Niva“ buvo paskelbta Europos Sąjungos oficialiajame leidinyje (2).
(2)
Slovakija pareiškė prieštaravimą registracijai pagal Reglamento (EB) Nr. 510/2006 7 straipsnio 1 dalį. Remiantis to reglamento 7 straipsnio 3 dalies 1 pastraipos b ir c punktais, šis prieštaravimas pripažintas priimtinu.
(3)
Pareikštame prieštaravime Slovakija nurodė, kad tokio pavadinimo įregistravimas prieštarautų Reglamento (EB) 510/2006 3 straipsnio 4 dalies nuostatoms ir pakenktų Slovakijos teritorijoje įregistruotiems prekių ženklams.
(4)
2008 m. birželio 24 d. raštu Komisija paragino suinteresuotąsias valstybes nares siekti susitarimo laikantis savo vidaus tvarkos.
(5)
Kadangi per nustatytą laikotarpį Slovakija ir Čekija susitarimo nepasiekė, Komisija turi priimti sprendimą pagal Reglamento (EB) Nr. 510/2006 15 straipsnio 2 dalyje nustatytą tvarką.
(6)
Remdamasi Slovakijos pateikta informacija, Komisija negali daryti išvados, kad pavadinimo „Jihočeská Zlatá Niva“ įregistravimas prieštarautų Reglamento (EB) 510/2006 3 straipsnio 4 dalies nuostatoms. Nors prieštaravimo pareiškėjas galbūt pateikė įrodymų, kad pavadinimas „Jihočeská Zlatá Niva“ gali būti siejamas su pavadinimu „Niva“, nepateikta įrodymų apie skiriamojo požymio, kurį prekės ženklas įgijo dėl jo reputacijos, pripažinimo ir naudojimo laikotarpio, laipsnį. Todėl, remiantis turima informacija, neįrodyta, kad pavadinimo „Jihočeská Zlatá Niva“ registracija galėtų suklaidinti vartotojus dėl tikrosios produkto tapatybės.
(7)
Nepateikta įrodymų, dėl kurių Komisija galėtų daryti išvadą, kad atsižvelgiant į sąžiningą ir tradicinę vartoseną ir realią galimybę suklaidinti pavadinimo „Jihočeská Zlatá Niva“, kaip saugomos geografinės nuorodos, įregistravimas prieštarautų 7 straipsnio nuostatoms. Remiantis Komisijai pateiktais įrodymais, terminas „Niva“ ištisus dešimtmečius buvo vartojamas bendrąja prasme vienai iš sūrio rūšių Čekijoje ir Slovakijoje pavadinti. Be to, dėl minėto pavadinimo, kaip saugomos geografinės nuorodos, įregistravimo minėtų prekės ženklų nereikėtų panaikinti arba paskelbti negaliojančiais, nes dėl jų buvo kreiptasi dar prieš pateikiant paraišką Komisijai dėl saugomos geografinės nuorodos registracijos, ir toks minėto pavadinimo įregistravimas netrukdytų toliau naudoti minėtų prekių ženklų. Be to, remiantis Komisijos turima informacija, išimtinė minėtų prekių ženklų savininko teisė nesuteikia jam teisės uždrausti trečiajai šaliai prekybos veikloje vartoti su geografine kilme susijusias nuorodas, jeigu toks naudojimas atitinka sąžiningą pramoninį ar komercinį naudojimą, kaip nustatyta 2008 m. spalio 22 d. Europos Parlemento ir Tarybos direktyvos 2008/95/EB valstybių narių teisės aktams, susijusiems su prekių ženklais, suderinti 6 straipsnyje (3).
(8)
Atsižvelgiant į tai, kas išdėstyta pirmiau, pavadinimą „Jihočeská Zlatá Niva“ reikėtų įtraukti į saugomų kilmės vietos nuorodų ir saugomų geografinių nuorodų registrą.
(9)
Šiame reglamente nustatytos priemonės atitinka Saugomų geografinių nuorodų ir saugomų kilmės vietos nuorodų nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Šio reglamento priede nurodytas pavadinimas įregistruojamas.
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2010 m. sausio 14 d.